Αθήνα, Απρίλιος 2016

|  |  |  |
| --- | --- | --- |
| **ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ**  **ΤΜΗΜΑ ΗΛ/ΓΙΑΣ – ΜΗΧ/ΓΙΑΣ** |  |  |

**ΤΕΧΝΙΚΗ ΠΕΡΙΓΡΑΦΗ**

**Αντικατάσταση εξωτερικών μονάδων στα συστήματα κλιματισμού τύπου VRV του οίκου DAIKIN που είναι εγκατεστημένα στα γραφεία της Βουλής των Ελλήνων στο κτίριο επί της οδού Βουλής 4 και συντήρηση – τεχνική υποστήριξη των συστημάτων για πέντε έτη.**

Η παρούσα Τεχνική Περιγραφή αφορά την προμήθεια υλικών και εκτέλεση εργασιών για την αντικατάσταση εξωτερικών μονάδων στα υφιστάμενα συστήματα κλιματισμού τύπου VRV του οίκου DAIKIN που είναι εγκατεστημένα στα γραφεία της Βουλής των Ελλήνων στο κτίριο επί της οδού Βουλής 4, καθώς και την συντήρηση – τεχνική υποστήριξη των ανωτέρω για περίοδο πέντε ετών.

Στο κτίριο είναι εγκατεστημένα είκοσι δύο συστήματα κλιματισμού τύπου VRV του οίκου DAIKIN εκ των οποίων τα είκοσι είναι ισχύος 10 hp και τα δύο 8 hp, τα οποία λειτουργούν με ψυκτικό υγρό R22. Τα συστήματα είναι σε λειτουργία και ελέγχονται από τα τοπικά χειριστήρια των εσωτερικών μονάδων καθώς και από κεντρικό σύστημα ελέγχου ¨Inteligent manager V4.40.02¨.

Οι τύποι των εξωτερικών μονάδων είναι:

DAIKIN RSXY10KA7W1 (20 τεμ.)

DAIKIN RSXY8KA7W1 (2 τεμ.)

Οι μονάδες αυτές θα αντικατασταθούν (αντίστοιχα) με:

DAIKIN RXYQQ10T (20 τεμ.)

DAIKIN RXYQQ8T (2 τεμ.)

Οι νέες μονάδες θα εγκατασταθούν στην ίδια θέση των υφιστάμενων, θα τροφοδοτηθούν από τις υφιστάμενες ηλεκτρολογικές παροχές και θα συνδεθούν στις υφιστάμενες σωληνώσεις ψυκτικού μέσου και καλωδιώσεις αυτοματισμών με τις προσαρμογές και τα μικροϋλικά που ενδεχομένως θα απαιτηθούν. Πριν την λειτουργία θα γίνει καθαρισμός των ψυκτικών σωληνώσεων και πλήρωση των ψυκτικών κυκλωμάτων με ψυκτικό υγρό R410A.

Μετά την αντικατάσταση θα γίνει ρύθμιση των συστημάτων και πλήρης έλεγχος ορθής λειτουργίας, συμπεριλαμβανομένου και του υφιστάμενου κεντρικού συστήματος ελέγχου. Η δυνατότητα εναλλαγής λειτουργίας των συστημάτων σε ψύξη ή θέρμανση θα πρέπει να υπάρχει μόνο στο κεντρικό σύστημα ελέγχου ή σε κατάλληλη διάταξη στις εξωτερικές μονάδες των συστημάτων και όχι στα χειριστήρια των εσωτερικών μονάδων.

Οι εργασίες αντικατάστασης των μονάδων και θέσης τους σε λειτουργία θα εκτελεσθούν κατά τέτοιον τρόπο ώστε κάθε σύστημα (εξωτερική μονάδα με τις αντίστοιχες εσωτερικές) να παραμείνουν εκτός λειτουργίας το πολύ για 2 εργάσιμες ημέρες.

Μετά την ολοκλήρωση της προμήθειας – εγκατάστασης των μονάδων ο ανάδοχος θα αναλάβει την συντήρηση-τεχνική υποστήριξη ολόκληρων των συστημάτων (εξωτερικές και εσωτερικές μονάδες, σωληνώσεις, καλωδιώσεις, χειριστήρια, κεντρικό σύστημα ελέγχου κλπ), για πέντε (5) έτη.

Η συντήρηση-τεχνική υποστήριξη θα περιλαμβάνει:

* Για τις νέες εξωτερικές μονάδες, πλήρη προληπτική και επανορθωτική συντήρηση στην οποία θα περιλαμβάνονται όλες οι απαιτούμενες εργασίες και ανταλλακτικά (ενδεχομένως και αντικατάσταση εξοπλισμού αν αυτό απαιτηθεί).
* Για τον υφιστάμενο εξοπλισμό που θα παραμείνει, προληπτική και επανορθωτική συντήρηση όσον αφορά όλες τις εργασίες χωρίς το κόστος των ανταλλακτικών (εξαιρείται ο καθαρισμός των φίλτρων, των στοιχείων και των απορροών συμπυκνωμάτων των εσωτερικών μονάδων, που θα πραγματοποιείται από το προσωπικό της Βουλής). Για τα ανταλλακτικά που ενδεχομένως θα απαιτηθούν η Βουλή θα δύναται να τα προμηθευτεί από τον ανάδοχο κατόπιν συμφωνίας ή να τα προμηθευτεί η ίδια και να τα παραδώσει στον ανάδοχο για εγκατάσταση.

**ΓΕΝΙΚΟΙ ΟΡΟΙ**

1. Όλοι οι ενδιαφερόμενοι θα πρέπει να επισκεφθούν τους χώρους προκειμένου να λάβουν γνώση του αντικειμένου των εργασιών και των ειδικών συνθηκών του έργου.
2. Για λόγους ασφαλείας ο ανάδοχος υποχρεούται, να ενημερώνει την αρμόδια διεύθυνση της Βουλής σχετικά με τα ονοματεπώνυμα και τους αριθμούς ταυτότητας των προσώπων (προσωπικού, συνεργατών) που θα χρησιμοποιήσει κατά την εκτέλεση του Έργου, ώστε να εκδοθούν οι απαιτούμενες άδειες εισόδου. Η Βουλή έχει το δικαίωμα να απαιτεί οποτεδήποτε από τον ανάδοχο, την αντικατάσταση οποιουδήποτε προσώπου από τα προαναφερόμενα θεωρεί κατά την ελεύθερη κρίση της ακατάλληλο.
3. Ο ανάδοχος υποχρεούται να τηρεί απαρεγκλίτως και να εφαρμόζει όλες τις διατάξεις της εργατικής νομοθεσίας. Σε περίπτωση που διαπιστωθεί παράβαση αυτών, θα καταγγέλλεται η σύμβαση.
4. Ο ανάδοχος υποχρεούται να λαμβάνει όλα τα απαραίτητα μέτρα ασφαλείας βάσει των διατάξεων της κείμενης νομοθεσίας, όπως αυτές ισχύουν, καθ’ όλη τη διάρκεια εκτέλεσης των εργασιών, καθώς επίσης υποχρεούται να τηρήσει τις ισχύουσες διατάξεις της κείμενης νομοθεσίας περί μέτρων ασφαλείας και υγιεινής και είναι αποκλειστικός υπεύθυνος, ποινικώς και αστικώς, για οποιοδήποτε ατύχημα ήθελε προκληθεί εκ παραβάσεως των ισχυουσών διατάξεων της κείμενης νομοθεσίας (Π.Δ. 17/96, Π.Δ.159/99) όπως ισχύουν, κ.λ.π. περί υγείας και ασφάλειας και Π.Δ. 305/96 Ελάχιστες Απαιτήσεις Υγείας και Ασφάλειας Προσωρινών και Κινητών Εργοταξίων, όπως αυτή κάθε φορά ισχύει.
5. Ο ανάδοχος είναι αποκλειστικά υπεύθυνος και υπόχρεος για την ασφάλιση όλων όσων απασχοληθούν κατά την εκτέλεση του αντικειμένου της παρούσας καθώς και για την καταβολή ασφαλιστικών εισφορών εργοδότου και ασφαλισμένων στο Ίδρυμα Κοινωνικών Ασφαλίσεων ή σε οποιοδήποτε άλλο κατά νόμο ασφαλιστικό φορέα κύριας ή επικουρικής ασφάλισης. Σε περίπτωση που από οποιοδήποτε ασφαλιστικό φορέα επιβληθεί σε βάρος της Βουλής η καταβολή οποιοσδήποτε ασφαλιστικής εισφοράς για το ανωτέρω έργο ο ανάδοχος υποχρεούται να καταβάλλει σε αυτή το αντίστοιχο ποσό. Επισημαίνεται δε ότι τα άτομα που θα απασχολήσει ο ανάδοχος για την εκτέλεση του αντικειμένου της παρούσας θα έχουν νόμιμο δικαίωμα παραμονής και εργασίας στην Ελλάδα.
6. Ο ανάδοχος είναι αποκλειστικώς υπεύθυνος, ποινικώς και αστικώς, για οιοδήποτε ατύχημα ήθελε προκληθεί εκ παραβάσεως των ισχυουσών διατάξεων και της κείμενης νομοθεσίας και είναι μοναδικός υπεύθυνος και υπόχρεος για την αποζημίωση οποιουδήποτε, για κάθε φύσεως και είδους ζημιές, που τυχόν υποστεί από πράξεις ή παραλείψεις του ιδίου ή των προσώπων που θα χρησιμοποιήσει για την εκτέλεση του Έργου. Στις περιπτώσεις αυτές, αν υποχρεωθεί η Βουλή να καταβάλει οποιαδήποτε αποζημίωση, ο ανάδοχος υποχρεούται να καταβάλει σ’ αυτήν το αντίστοιχο ποσό, συμπεριλαμβανομένων τυχόν τόκων και εξόδων. Η Βουλή δε φέρει καμία αστική ή άλλη ευθύνη έναντι του προσωπικού που θα απασχοληθεί για την εκτέλεση του Έργου.
7. Όλα τα υλικά και τεχνικός εξοπλισμός που πρόκειται να χρησιμοποιηθούν για την εκτέλεση του έργου θα πρέπει να είναι καινούργια, άριστης ποιότητας, χωρίς ελαττώματα, τυποποιημένα προϊόντα γνωστών κατασκευαστών που ασχολούνται κανονικά με την παραγωγή τέτοιων υλικών και να φέρουν σήμα Ευρωπαϊκό CE. Ελαττωματικά υλικά ή/και τεχνικός εξοπλισμός που ζημιώθηκε κατά τη διάρκεια της κατασκευής ή δοκιμών θα αντικατασταθούν ή διορθωθούν σύμφωνα με τις οδηγίες της επιτροπής παρακολούθησης και παραλαβής.
8. Τα υλικά και ο τεχνικός εξοπλισμός θα εγκατασταθούν σύμφωνα με τις οδηγίες του εργοστασίου κατασκευής. Η εγκατάσταση θα εκτελεστεί από ειδικευμένους τεχνίτες, κατάλληλους για την απαιτούμενη εργασία.
9. Κάθε υλικό υπόκειται στην έγκριση της Υπηρεσίας και της Επιτροπής παρακολούθησης και παραλαβής των εργασιών, που έχει το δικαίωμα απόρριψης οποιουδήποτε υλικού που η ποιότητα ή τα ειδικά του χαρακτηριστικά κρίνονται όχι ικανοποιητικά ή ανεπαρκή για την εκτέλεση της εγκατάστασης. Πριν από την παράδοση του έργου θα πρέπει , να προσκομίσει όλες τις τεχνικές πληροφορίες του εξοπλισμού σχετικά με την εγκατάσταση, θέση σε λειτουργία, ρυθμίσεις, διάγνωση και αποκατάσταση βλαβών, στα Ελληνικά ή Αγγλικά, το πρόγραμμα προληπτικής συντήρησης και κατασκευαστικά σχέδια σε έντυπη και ηλεκτρονική επεξεργάσιμη μορφή (θέση, συνδεσμολογία και τύπος μηχανημάτων κλπ).
10. Οι ενδιαφερόμενοι θα πρέπει να βεβαιώσουν την ύπαρξη ανταλλακτικών για τουλάχιστον δέκα έτη από την παραλαβή.
11. Εργασίες που προκαλούν όχληση (θόρυβος, σκόνη κ.λ.π.) θα εκτελούνται κατά τις μη εργάσιμες ώρες των Υπηρεσιών του κτηρίου ή ανάλογα με τις οδηγίες της επιτροπής παρακολούθησης και παραλαβής.
12. Οι μεταφορές τυχόν αντικειμένων που υπάρχουν στους χώρους θα γίνουν με ευθύνη του αναδόχου. Η συγκέντρωση, αποκομιδή και απόρριψη όλων των άχρηστων υλικών που θα προκύψουν από τις εκτελούμενες εργασίες (συμπεριλαμβανομένων των εξωτερικών μονάδων) θα γίνεται μόνο σε χώρους που επιτρέπεται από τις αρχές, με ευθύνη και δαπάνες του αναδόχου. Τα προς απόρριψη μικροϋλικά θα συγκεντρώνονται και θα τοποθετούνται σε πλαστικές σακούλες στο χώρο προέλευσής τους και θα απομακρύνονται από τους χώρους του κτηρίου κάθε βράδυ. Οι παραπάνω εργασίες θα πρέπει να γίνονται χωρίς να προκαλείται ουδεμία όχληση στην λειτουργία των Υπηρεσιών της Βουλής. Επισημαίνεται ότι απαγορεύεται ρητά η μεταφορά οποιουδήποτε υλικού ή μπαζών με τους ανελκυστήρες.
13. Στα σημεία του κτιρίου που προβλέπεται να γίνουν εργασίες, η μεταφορά υλικών θα γίνεται με ιδιαίτερη προσοχή, προκειμένου να μην υπάρξουν ζημίες στους ήδη διαμορφωμένους χώρους του κτηρίου. Στην περίπτωση, τυχόν, πρόκλησης οιωνδήποτε ζημιών ο ανάδοχος θα φέρει την απόλυτη και αποκλειστική ευθύνη για την πλήρη αποκατάστασή τους.
14. Μετά το πέρας των εργασιών θα γίνει πλήρης καθαρισμός των χώρων, καθώς και όλων των εγκαταστάσεων των χώρων με τη χρήση και ειδικών μηχανημάτων (εφόσον αυτό απαιτείται), ώστε να παραδοθούν ελεύθεροι από κάθε άχρηστο υλικό, καθαροί και έτοιμοι προς χρήση.
15. Ως χρόνος εκτέλεσης των εργασιών εγκατάστασης ορίζονται οι τριάντα (30) ημερολογιακές ημέρες από την ημερομηνία υπογραφής σύμβασης της εν λόγω προμήθειας και εκτέλεσης εργασιών. Για την έγκαιρη παράδοση του έργου εάν απαιτηθεί, θα εργασθούν συνεργεία σε βάρδιες, Σάββατα και Κυριακές, η δαπάνη των οποίων θα έχει συνυπολογισθεί στην προσφορά του. Σε περίπτωση εκτέλεσης νυκτερινής εργασίας και εργασίας κατά τις Αργίες και Εορτές, ο ανάδοχος υποχρεούται να εξασφαλίζει τη σχετική άδεια, όπως ο νόμος ορίζει, που αφορούν τέτοια εργασία και δεν δικαιούται να ζητήσει πρόσθετη αποζημίωση. Σε περίπτωση καθυστέρησης περάτωσης των εργασιών και παράδοσης του έργου πέραν των καθοριζομένων 30 ημερολογιακών ημερών θα επιβάλλεται ποινική ρήτρα ίση με το 1% του τιμήματος της προμήθειας-εγκατάστασης (όχι του κόστους συντήρησης-τεχνικής υποστήριξης) για κάθε ημέρα.
16. Ο προμηθευτής είναι υποχρεωμένος να εκπαιδεύσει το προσωπικό της Βουλής που θα του υποδειχθεί, στη σωστή χρήση και λειτουργία των συστημάτων.
17. Οι εργασίες προληπτικής συντήρησης - ελέγχου των συστημάτων θα γίνεται ανά εξάμηνο. Τουλάχιστον μια φορά κάθε έτος θα γίνεται και χημικός καθαρισμός στοιχείων των εξωτερικών μονάδων. Ο ανάδοχος σε κάθε επίσκεψη συντήρησης – τεχνικής υποστήριξης (προληπτικής ή αποκατάστασης βλάβης) οφείλει να αποστέλλει το σχετικό τεχνικό δελτίο στην Δ/νση Τεχνικών Υπηρεσιών / Τμ. Ηλεκτρολογίας-Μηχανολογίας.
18. Ο χρόνος ανταπόκρισης για παροχή βοηθείας – επισκευής θα πρέπει να μην υπερβαίνει τις 24 ώρες από την στιγμή ειδοποίησης εκ μέρους της Υπηρεσίας.
19. Κάθε συμμετέχων στον διαγωνισμό θα προσφέρει κατ’ αποκοπή τίμημα για την προμήθεια-εγκατάσταση των εξωτερικών μονάδων, καθώς και το τίμημα για τα πέντε έτη της συντήρησης-τεχνικής υποστήριξης. Στο κατ’ αποκοπή τίμημα θα περιλαμβάνονται όλες οι προμήθειες υλικών-εργασίες που αναφέρονται στην παραπάνω τεχνική περιγραφή, αλλά και όλα τα απαιτούμενα μικροϋλικά-μικροεργασίες για την ολοκλήρωσή τους, έστω κι αν αυτά δεν αναφέρονται ρητά. Η ανάδειξη του αναδόχου θα γίνει με κριτήριο την χαμηλότερη συνολική τιμή (προμήθειας εγκατάστασης του συστήματος και πενταετούς συντήρησης – τεχνικής υποστήριξης).
20. Η πληρωμή του αναδόχου θα γίνει εφάπαξ με την προσκόμιση από τον ανάδοχο του σχετικού τιμολογίου και με την υποβολή της βεβαίωσης της αρμόδιας επιτροπής για την οριστική ποιοτική και ποσοτική παραλαβή της προμήθειας – εγκατάστασης. Η πληρωμή της συντήρησης-τεχνικής υποστήριξης θα γίνεται ανά εξάμηνο μετά από βεβαίωση της πραγματοποίησής της από αρμόδια επιτροπή της Βουλής
21. Κατά την υπογραφή της σύμβασης ο ανάδοχος θα προσκομίσει εγγυητική επιστολή καλής εκτέλεσης, ποσοστού 10% επί του συνολικού ποσού της συμβάσεως (χωρίς ΦΠΑ). Δύο μήνες μετά την παραλαβή της προμήθειας-εγκατάστασης των εξωτερικών μονάδων, η παραπάνω εγγυητική επιστολή αντικαθίσταται από άλλη ποσοστού 10% επί του αντιτίμου της πενταετούς συντήρησης-τεχνικής υποστήριξης, για την καλή λειτουργία των συστημάτων και την καλή εκτέλεση των εργασιών συντήρησης. Η εγγυητική αυτή επιστολή θα επιστραφεί στον ανάδοχο μετά από δυο (2) μήνες από την λήξη της σύμβασης.
22. Σε περίπτωση που ο ανάδοχος δεν προσέλθει για να υπογράψει τη σύμβαση εντός του οριζόμενου από την απόφαση ανάθεσης χρονικού διαστήματος, θα κηρύσσεται αυτομάτως έκπτωτος και θα υφίσταται όλες τις προβλεπόμενες νόμιμες κυρώσεις.
23. Η αμοιβή του αναδόχου θα παραμείνει σταθερή έως την λήξη της σύμβασης και τυχόν παράταση της ισχύος της δεν συνεπάγεται μεταβολή, αναπροσαρμογή ή αύξηση της αμοιβής, λόγω ανατίμησης στην αγορά ή για οποιονδήποτε άλλο λόγο ή αιτία.
24. Η Βουλή των Ελλήνων δικαιούται να καταγγείλει αμέσως και αζημίως, εν’ όλω ή εν’ μέρει, την σύμβαση, σε περίπτωση που ο ανάδοχος δεν τηρεί οποιονδήποτε από τους όρους της σύμβασης.
25. Η σύμβαση θα εκτελεσθεί αποκλειστικά από τον ανάδοχο. Απαγορεύεται εκχώρησή της σε άλλο φυσικό ή νομικό πρόσωπο.
26. Η Βουλή θα μπορεί μονομερώς να διακόψει τη σύμβαση συντήρησης μετά από έγγραφη ειδοποίηση στον ανάδοχο τουλάχιστον 60 ημερολογιακές ημέρες πριν την διακοπή.
27. Οι συμμετέχοντες στον διαγωνισμό υποχρεούνται επί ποινή αποκλεισμού να υποβάλουν την οικονομική τους προσφορά στο υπόδειγμα - έντυπο της Τεχνικής Υπηρεσίας, στο οποίο συμπεριλαμβάνεται η αποδοχή των όρων της παρούσας και ότι έχουν λάβει υπόψη τις συνθήκες του έργου. Η οικονομική προσφορά στο υπόδειγμα έντυπο της Τεχνικής Υπηρεσίας θα κατατεθεί σε κλειστό φάκελο με πρωτότυπη υπογραφή και σφραγίδα.

**ΕΝΤΥΠΟ ΟΙΚΟΝΟΜΙΚΗΣ ΠΡΟΣΦΟΡΑΣ.**

Προς την **ΒΟΥΛΗ ΤΩΝ ΕΛΛΗΝΩΝ**

**ΟΙΚΟΝΟΜΙΚΗ ΠΡΟΣΦΟΡΑ**

**Για την αντικατάσταση εξωτερικών μονάδων στα συστήματα κλιματισμού τύπου VRV του οίκου DAIKIN που είναι εγκατεστημένα στα γραφεία της Βουλής των Ελλήνων στο κτίριο επί της οδού Βουλής 4 και συντήρηση – τεχνική υποστήριξη των συστημάτων για πέντε έτη.**

Ο υπογράφων ………………………….……………………………..….……………….

νόμιμος εκπρόσωπος της ……………………………………….……..….………………

οδός ………………………………………………. ΑΦΜ …………...….…………….

**αφού έλαβα γνώση**

της από Μάρτιο 2016 Τεχνικής Περιγραφής της Διεύθυνσης Τεχνικών Υπηρεσιών της Βουλής, στην οποία περιγράφεται λεπτομερώς το αντικείμενο της αντικατάστασης εξωτερικών μονάδων στα συστήματα κλιματισμού τύπου VRV του οίκου DAIKIN που είναι εγκατεστημένα στα γραφεία της Βουλής των Ελλήνων στο κτίριο επί της οδού Βουλής 4 και της συντήρησης – τεχνικής υποστήριξης των συστημάτων για πέντε έτη, ως επίσης των Γενικών Όρων και των επί τόπου συνθηκών,

**δηλώνω ότι αποδέχομαι ανεπιφύλακτα την ανάληψη των προαναφερθέντων σύμφωνα με όσα αναφέρονται στην Τεχνική περιγραφή και τους Γενικούς Όρους**

έναντι του κατ’ αποκοπή συνολικού τιμήματος των ΕΥΡΩ :

|  |  |
| --- | --- |
| **ΑΡΙΘΜΗΤΙΚΩΣ** | **ΟΛΟΓΡΑΦΩΣ** |
|  |  |

Αναλυτικότερα,

για την προμήθεια-εγκατάσταση των εξωτερικών μονάδων το τίμημα είναι:

|  |  |
| --- | --- |
| **ΑΡΙΘΜΗΤΙΚΩΣ** | **ΟΛΟΓΡΑΦΩΣ** |
|  |  |

και για την πενταετή συντήρηση-τεχνική υποστήριξη:

|  |  |
| --- | --- |
| **ΑΡΙΘΜΗΤΙΚΩΣ** | **ΟΛΟΓΡΑΦΩΣ** |
|  |  |

Ο ΦΠΑ βαρύνει τη Βουλή.

Αθήνα …… / …… / 2016

Ο προσφέρων

(υπογραφή – σφραγίδα εταιρείας)